**Dôvodová správa**

**B. Osobitná časť**

**K § 1**

Vymedzuje sa predmet úpravy.

**K § 2**

V § 2 sa ustanovujú podmienky, ktoré musí spĺňať prijímateľ. Podporu na plochy v rámci sústavy NATURA 2000 je možné poskytnúť len na lesný pozemok prijímateľovi, ktorým je súkromný obhospodarovateľ lesa alebo združenie súkromných obhospodarovateľov lesov s právnou subjektivitou. Podporu na lesnícko-environmentálne a klimatické služby a ochranu lesov (ďalej len „podpora na ochranu lesov“) je možné poskytnúť len obhospodarovateľovi lesa, ktorým je fyzická osoba, fyzická osoba – podnikateľ alebo právnická osoba, ktorá je zapísaná do evidencie lesných pozemkov. V zmysle navrhovaného odseku 1 písm. c) bude z podpory na opatrenie podľa § 1 písm. c) alebo písm. k) vylúčený obhospodarovateľ lesa, ktorý je štátnym podnikom podľa zákona č. 111/1990 Zb. o štátnych podnikoch v znení neskorších predpisov alebo právnickou osobou podľa § 21 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. Zmienené druhy podpory tiež možno poskytnúť združeniam obhospodarovateľov lesov s právnou subjektivitou, ktorých cieľom je využívanie a zabezpečovanie prevádzky lesných pozemkov a lesných ciest.

V odseku 2 sa ustanovuje, ktoré operácie možno kombinovať podľa prílohy č. 1 na tej istej ploche poľnohospodárskeho pozemku. Podpora pre oblasti s prírodnými obmedzeniami alebo inými osobitnými obmedzeniami nemá obmedzenia pri kombinácii.

V odseku 4 sa ustanovuje, že podmienky pre opatrenia s viacročnými záväzkami na poľnohospodárskej ploche sa povinne plnia na plochách zaradených do záväzku v období piatich kalendárnych rokov.

Plocha v rámci obdobia viacročného záväzku znamená, že prijímateľ v žiadosti zaradenej do viacročných záväzkov nahlasuje výmeru, na ktorej bude podmienky jednotlivých opatrení alebo operácií dodržiavať. Z uvedeného vyplýva, že ak sa zaviaže plniť podmienky len na časti poľnohospodárskej plochy v podniku, potom aj podmienky plní len na tej časti, na ktorej sa zaviazal ich plniť. Ďalej sa ustanovuje povinnosť predkladať žiadosti o podporu v každom roku trvania viacročného záväzku.

V odseku 5 sa ustanovuje, že prijímateľ podpory na operáciu podľa § 42 písm. a) (založenie agrolesníckeho systému), § 45 písm. a) (založenie líniových vegetačných prvkov) alebo § 48 písm. a) je povinný v roku podania žiadosti plniť podmienky v celom rozsahu. Prijímateľ podpory môže opakovane požiadať o podporu na iné plochy, ktoré nie sú uvedené v už podaných žiadostiach o podporu.

V odseku 6 sa ustanovuje, že prijímateľ podpory na operáciu podľa § 42 písm. b) (ochrana a údržba drevín založeného agrolesníckeho systému) alebo § 45 písm. b) (ochrana a údržba drevín v rámci založených líniových vegetačných prvkov) je povinný v období údržby, t. j. päť po sebe nasledujúcich kalendárnych rokov po roku podania žiadosti, plniť podmienky v celom rozsahu pre poskytnutie podpory. To isté sa navrhuje ustanoviť v odseku 7 aj pre prijímateľa podpory na operáciu podľa § 48 písm. b).

V odseku 8 sa ustanovuje, že prijímateľ podpory na operáciu podľa § 48 písm. c) (prémia za stratu príjmu z poľnohospodárskej činnosti pri zalesňovaní ornej pôdy) je povinný plniť podmienky počas desiatich po sebe nasledujúcich kalendárnych rokov, počnúc rokom po zalesnení plochy, na zalesnenej pôde.

V odseku 9 sa ustanovuje možnosť uplatnenia výberových kritérií pre zaradenie žiadosti o podporu do jednotlivých opatrení. Môžu sa uplatňovať na podané žiadosti podľa jednotlivých opatrení a operácií, ale len v prípade, ak finančné nároky na podané žiadosti budú prevyšovať stanovenú alokáciu, alebo výmery a dobytčie jednotky, ktoré by sa mali podporiť. Na opatrenia zamerané na biodiverzitu alebo nárokovateľné opatrenia, ale s dobrovoľným vstupom do jednoročného záväzku podľa § 5, § 7, § 9 alebo § 10, nebudú uplatňované výberové kritéria.

V odsekoch 10 až 12 sa ustanovujú podmienky pre poskytnutie platieb pre príslušné opatrenia, ktoré sú povinné ako základné podmienky. K základným podmienkam patrí tiež podmienka kondicionality.

**K § 3**

V § 3 sa ustanovujú podmienky zmeny opatrenia alebo operácie na iné opatrenie alebo operáciu, podmienky predĺženia opatrenia a zmeny výmery plochy, na ktorej sa opatrenie alebo operácia realizuje. V prípade podľa odseku 1 písm. b) je ako posilnenie existujúceho záväzku možné uznať prípad, kedy nový záväzok má vyššiu ambíciu vo vzťahu k životnému prostrediu, napríklad v prípade prechodu zo šetrného hospodárenia na ekologické poľnohospodárstvo alebo v prípade, ak záväzok na ornej pôde prejde na záväzok zameraný na trvalý trávny porast (vplyv na biodiverzitu alebo záchyt CO2).

**K § 4**

V § 4 sa ustanovuje, že s prevodom poľnohospodárskej plochy podniku na iný podnik je možný aj prevod záväzku súvisiaci s toto plochou na zvyšné obdobie počas trvania záväzku, ak ide o prevod na základe písomnej zmluvy, ktorý je oznámený v ustanovenej lehote Pôdohospodárskej platobnej agentúre (ďalej len „platobná agentúra“). Po prevode záväzku plní nadobúdateľ podmienky na poskytnutie podpory a podpora sa mu poskytne v zvyšnom období záväzku. Podpora sa neposkytne v príslušnom roku nadobúdateľovi, ak dôjde k prevodu po termíne na podanie žiadosti.

V prípade, ak dôjde k prevodu plochy a nedôjde k prevodu záväzku, platba sa v príslušnom roku už neposkytne. Prijímateľ nemusí jemu poskytnutú podporu za plochu, na ktorej dodržiaval podmienky záväzku a ktorá bola prevedená, vrátiť s výnimkou prípadu, ak bol prevod urobený napríklad v rámci skupiny podnikov s úmyslom vyhnúť sa plneniu podmienok. Rovnako sa postupuje aj pri prevode celého podniku alebo ak sa prevádza lesný pozemok.

Podobne ako pri prevode poľnohospodárskej plochy sa môže previesť aj záväzok na podporu dobých životných podmienok zvierat, ak dôjde k prevodu celého podniku.

**K § 5 a 6**

V § 5 sa definujú oblasti s prírodnými obmedzeniami alebo inými osobitnými obmedzeniami, kedy sa zaraďujú diely pôdnych blokov do oblastí s prírodnými obmedzeniami alebo inými osobitnými obmedzeniami. Vymedzuje sa prijímateľ, u ktorého pri hospodárení prevláda zameranie na živočíšnu výrobu a prijímateľ, u ktorého pri hospodárení prevláda rastlinná výroba, a to podľa zaťaženia dobytčími jednotkami na celú výmeru podniku. Zoznam katastrálnych území zaradených do oblasti s prírodnými obmedzeniami alebo inými osobitnými obmedzeniami zverejňuje ministerstvo pôdohospodárstva vo vestníku.

V § 6 sa ustanovuje, že podpora pre oblasti s prírodnými obmedzeniami alebo inými osobitnými obmedzeniami sa poskytuje podľa zamerania prijímateľa na poľnohospodársku plochu s výmerou najmenej 1 ha, ktorá bola zaradená oblasti s prírodnými obmedzeniami alebo inými osobitnými obmedzeniami. Sadzba podpory bude znížená v závislosti od výmery, na ktorú sa podpora poskytuje.

**K § 7 a 8**

V § 7 sa ustanovuje územie, na ktoré sa poskytuje podpora podľa § 1 písm. b) v rámci sústavy NATURA 2000 na trvalom trávnom poraste. Zoznam oprávnených území zverejňuje ministerstvo pôdohospodárstva vo vestníku.

V § 8 sa ustanovujú povinnosti, ktoré musí prijímateľ podpory na opatrenie podľa § 1 písm. b) plniť v roku podania žiadosti o podporu.

**K § 9**

V § 9 sa ustanovuje územie, na ktoré sa poskytuje podpora podľa § 1 písm. c). Ustanovujú sa podmienky na poskytnutie podpory na opatrenie podľa § 1 písm. c). Súčasne sa ustanovuje, že v prípade vydania výnimky na výkon činnosti orgánom ochrany prírody, sa na lesný pozemok v 5. stupni ochrany územia európskeho významu, resp. mimo územia európskeho významu, podpora neposkytne. Taktiež sa ustanovuje, že platba sa neposkytne vtedy, ak je v poraste viac obhospodarovateľov lesa, alebo ak pri zmene hraníc dielca nie je rozdelenie vykonané v súlade s metódami hospodárskej úpravy lesov v porastovej mape. Definujú sa taktiež podmienky poskytnutia podpory.

**K § 10 a 11**

V § 10 sa definuje, ktoré zvieratá sú oprávnené na poskytnutie podpory na chov a udržanie ohrozených plemien hospodárskych zvierat. Oprávnené sú zvieratá vybraných plemien zapísané v predpísanej evidencii, riadne identifikované v súlade s  predpismi na identifikáciu a registráciu zvierat a chované prijímateľom podpory v určenom období.

Ustanovuje sa, že podpora sa poskytuje len na zvieratá, ktoré spĺňajú podmienky a po prepočte na dobytčie jednotky.

**K § 12 až 21**

V § 12 sa ustanovuje zoznam operácií, ktoré je možno realizovať s cieľom podpory dobrých životných podmienok zvierat. Ide o dobrovoľne prijaté záväzky na zlepšenie životných podmienok zvierat nad rámec platnej legislatívy, za ktorých plnenie sa poskytne podpora.

V § 13 sa vymedzuje, že podmienky je potrebné dodržiavať v celom chove alebo jeho časti v závislosti od realizovanej operácie. Zároveň sa ustanovujú nepovolené kombinácie na to isté zviera pri výkrme ošípaných alebo v tom istom chove dojníc.

V § 14 sa definujú podmienky pre operáciu zlepšenie podmienok ustajnenia dojníc, ktoré počas obdobia záväzku prijímateľ dodržiava. Požadované plochy v ustajňovacích priestoroch v podpore sú o 15 % prísnejšie ako podľa nariadenia vlády Slovenskej republiky č. 322/2003 Z. z. o ochrane zvierat chovaných na farmárske účely v znení neskorších predpisov. Nad rámec podmienok ustanovených v platnej legislatíve sa vyžaduje temperovanie vody v zimnom období. Ustanovuje sa spôsob určenia počtu zvierat, na ktoré sa poskytne podpora po prepočte na dobytčie jednotky v určenom období. Podmienkou na poskytnutie platby je minimálny počet dojníc k 1. máju (najmenej desať dobytčích jednotiek, bez ohľadu na to, či následne počas stanoveného obdobia ich počet poklesne).

V § 15 sa definujú podmienky pre operáciu zlepšenie ustajnenia oviec a kôz, ktoré počas obdobia záväzku prijímateľ dodržiava. Požadované plochy v ustajňovacích priestoroch v podpore sú o 15 % prísnejšie ako podľa nariadenia vlády Slovenskej republiky č. 322/2003 Z. z. o ochrane zvierat chovaných na farmárske účely v znení neskorších predpisov. Nad rámec podmienok v legislatíve sa vyžaduje jeden krát štvrťročne individuálna kontrola paznechtov a ich úprava, ak je to potrebné, ako aj prevedenie oviec a kôz cez dezinfekčný brod. Zabezpečí sa aj vyšetrenie zmesných vzoriek na prítomnosť parazitov podľa počtu zvierat. Predpisuje sa evidencia predpísaných úkonov v záväzku a ustanovuje sa povinnosť jej zasielania platobnej agentúre za účelom overovania podmienok. Ustanovuje sa spôsob určenia počtu zvierat, na ktoré sa poskytne platba po prepočte na dobytčie jednotky v určenom období. Podmienkou pre poskytnutie platby je minimálny počet oviec a kôz k 1. máju (najmenej dve dobytčie jednotky, bez ohľadu na to, či následne počas stanoveného obdobia ich počet poklesne).

V § 16 sa definujú podmienky pre operáciu vzdanie sa skorého odstavu jahniat a kozliat od oviec a kôz, ktoré počas obdobia záväzku prijímateľ dodržiava. Podmienka vyžaduje kŕmenie jahniat najprirodzenejšou výživou a prirodzeným spôsobom a zároveň zamedzuje skorému odstavu s výnimkou prípadov, ktoré nie je možné ovplyvniť. Predpisuje sa evidencia realizácie podmienok v záväzku a ustanovuje sa povinnosť jej zasielania platobnej agentúre za účelom overovania podmienok.

Ustanovuje sa spôsob určenia počtu zvierat, na ktoré sa poskytne podpora po prepočte na dobytčie jednotky v určenom období. Podmienkou na poskytnutie podpory je minimálny počet oviec a kôz k 1. máju (najmenej dve dobytčie jednotky, bez ohľadu na to či následne počas stanoveného obdobia ich počet poklesne).

V § 17 sa definujú podmienky pre operáciu používanie natívneho mlieka vo výžive teliat, ktoré počas obdobia záväzku prijímateľ dodržiava. Podmienka vyžaduje kŕmenie teliat najprirodzenejšou výživou a prirodzeným spôsobom – saním, napríklad priamo od matky, prostredníctvom vedra s cumľom, automatu a podobne. Podmienkou je v celom podniku prestať používať mliečne kŕmne zmesi na výživu teliat.

Predpisuje sa spracovanie plánu kŕmenia teliat v záväzku a ustanovuje sa povinnosť jeho zasielania platobnej agentúre za účelom overovania predpokladu plnenia podmienok.

Súčasne sa ustanovuje spôsob určenia počtu zvierat, na ktoré sa poskytne podpora po prepočte na dobytčie jednotky v určenom období. Podmienkou na poskytnutie podpory je minimálny počet teliat (dve dobytčie jednotky). V prípade teliat, ktoré do konca obdobia jednoročného záväzku (30. apríla) nesplnia podmienku chovu 48 dní, nebudú predmetom platby v žiadosti podanej v predošlom kalendárnom roku; tieto môžu byť zahrnuté do podpory v nasledujúcom záväzku po opakovanom predložení žiadosti.

V § 18 sa definujú podmienky pre operáciu zlepšenie podmienok v chove hydiny, ktoré počas obdobia záväzku prijímateľ dodržiava. Požadované plochy v ustajňovacích priestoroch v podpore sú prísnejšie ako podľa nariadenia vlády Slovenskej republiky č. 275/2010 Z. z., ktorým sa ustanovujú minimálne pravidlá na ochranu kurčiat chovaných na produkciu mäsa a je ustanovená stredná hustota zástavu 39 kg/m2. Vyžaduje sa minimálna doba výkrmu 38 dní. U kurčiat chovaných v záväzku sa v maximálne možnej miere obmedzí podávanie antimikrobionálnych látok z vybraných skupín, ich podanie je možné len v nevyhnutných prípadoch, ak nie sú iné možnosti na základe stanovenia citlivosti baktérií na antibiotiká.

V chovnej budove zaradenej do záväzku nie je povolené zrealizovať viac ako šesť ukončených turnusov. Predpisuje sa dodržanie doby čistenia a dezinfekcie pred naskladnením nového turnusu. Ustanovuje sa povinnosť zasielať hlásenie o naskladnení chovnej budovy kurčatami zaradenými do záväzku platobnej agentúre a o ich vyskladnení za účelom overovania podmienok.

Podporu možno poskytnúť na počet naskladnených kurčiat znížený o úhyn v období nadväzujúcich záväzkov podľa § 2 ods. 3. Rovnako sa posúdia aj turnusy zaradené do záväzku podľa nariadenia vlády Slovenskej republiky č. 75/2015 Z. z., ktorým sa ustanovujú pravidlá poskytovania podpory v súvislosti s opatreniami programu rozvoja vidieka v znení neskorších predpisov.

V § 19 sa definujú podmienky pre operáciu zlepšenie životných podmienok prasničiek, prasníc a prasiatok po narodení, ktoré počas obdobia záväzku prijímateľ dodržiava. Požadované plochy v ustajňovacích priestoroch v podpore sú o 10 % prísnejšie ako podľa nariadenia vlády Slovenskej republiky č. 735/2002 Z. z., ktorým sa ustanovujú minimálne normy ochrany ošípaných. Ustanovuje sa povinnosť odložiť odstav ciciakov o dva dni nad rámec podmienok ustanovených v legislatíve. Ustanovuje sa povinnosť hlásiť stav pripustených prasničiek za účelom určenia ich počtu v chove. Súčasne sa ustanovuje spôsob určenia počtu zvierat, na ktoré sa poskytne podpora po prepočte na dobytčie jednotky v určenom období. Podmienkou na poskytnutie podpory je minimálny počet prasničiek a prasníc k 31. máju (najmenej päť dobytčích jednotiek, bez ohľadu na to, či následne počas stanoveného obdobia ich počet poklesne).

V § 20 sa definujú podmienky pre operáciu zlepšenie ustajňovacích podmienok výkrmových ošípaných, ktoré počas obdobia záväzku prijímateľ dodržiava. Požadované plochy v ustajňovacích priestoroch v podpore sú o 15 % prísnejšie ako podľa nariadenia vlády Slovenskej republiky č. 735/2002 Z. z., ktorým sa ustanovujú minimálne normy ochrany ošípaných. Ustanovuje sa povinnosť obmedzenia plochy roštovej podlahy. Ustanovuje sa povinnosť viesť evidenciu o počte ošípaných za účelom určenia ich počtu.

Súčasne sa ustanovuje spôsob určenia počtu zvierat, na ktoré sa poskytne podpora po prepočte na dobytčie jednotky v určenom období. Podmienkou na poskytnutie platby je minimálny počet výkrmových ošípaných (najmenej desať dobytčích jednotiek).

V § 21 sa definujú podmienky pre operáciu zvýšenie plochy vo výkrme ošípaných, ktoré počas obdobia záväzku prijímateľ dodržiava. Požadované plochy v ustajňovacích priestoroch v podpore sú o 20 % prísnejšie ako podľa nariadenia vlády Slovenskej republiky č. 735/2002 Z. z., ktorým sa ustanovujú minimálne normy ochrany ošípaných. Ustanovuje sa povinnosť viesť evidenciu o počte ošípaných za účelom určenia ich počtu. Ustanovuje sa spôsob určenia počtu zvierat, na ktoré sa poskytne podpora po prepočte na dobytčie jednotky v určenom období. Podmienkou na poskytnutie platby je minimálny počet výkrmových ošípaných najmenej (desať dobytčích jednotiek).

**K § 22**

V § 22 sa ustanovujú podmienky podpory opatrenia precízne hnojenie orných pôd pri ochrane vodných zdrojov, ktoré rieši potrebu optimalizovať dávky hnojenia na základe rozborov pôdy a znižovanie vyplavovania živín do podzemných vôd (hlavne fosfor a dusík). Slovenská republika má zákonom č. 305/2018 Z. z. o chránených oblastiach prirodzenej akumulácie vôd a o zmene a doplnení niektorých zákonov ustanovené chránené vodohospodárske oblasti. Ide o významné územie prirodzenej akumulácie povrchových vôd a podzemných vôd, na ktorom sa prirodzeným spôsobom tvoria a obnovujú zásoby povrchových vôd a podzemných vôd. Vyhlásených je 11 vodohospodársky chránených veľkoplošných oblastí podzemných vodných zdrojov. Precízne hnojenie podložené relevantnými ročnými analytickými rozbormi obsahu minerálneho dusíka v pôde, na základe analytických rozborov pôdy a príslušného osevného postupu, prispeje k zabezpečeniu ochrany podzemných vodných zdrojov. Z pohľadu výživy pestovaných plodín je jedným z kľúčových parametrov obsah dusíka. Jeho stanovenie je veľmi dôležité pre optimalizáciu použitia dusíkatých hnojív a môže výrazne zvýšiť výnosy, znížiť náklady a zároveň obmedziť dopad poľnohospodárskej výroby na životné prostredie.

**K § 23**

V § 23 sa vymedzujú operácie opatrenia šetrné hospodárenie na ornej pôde, v ovocných sadoch a vo viniciach zamerané na poľnohospodárske postupy prijateľné pre životné prostredie. Operácie sú zamerané na ochranu vôd a pôdy zníženým používaním prípravkov na ochranu rastlín a obmedzeným používaním hnojív, resp. ich cieleným používaním.

**K § 24**

V § 24 sa ustanovujú podmienky podpory operácie šetrné hospodárenie na ornej pôde bez použitia chemických vstupov, ktoré má za cieľ podnietiť poľnohospodárov postupne začať hospodáriť aj bez chemických vstupov (prípravkov na ochranu rastlín a chemických hnojív), avšak za miernejších podmienok, ako sa vyžaduje pri ekologickom poľnohospodárstve. Povolené je použitie moreného osiva alebo hospodárskeho hnoja, ktorý nemusí pochádzať z ekologického chovu zvierat.

**K § 25**

V § 25 sa ustanovujú druhy zeleniny, na ktoré možno poskytnúť podporu, a podmienky podpory operácie šetrné hospodárenie pri pestovaní zeleniny, zemiakov alebo jahôd na ornej pôde zamerané na aplikáciu prípravkov na ochranu rastlín len zo zoznamu povolených prípravkov na ochranu rastlín pre šetrné hospodárenie, zákaz aplikácie prípravkov na ochranu rastlín so stanovenými účinnými látkami, povinnosť zabezpečiť rozbor plodov na vybrané účinné látky prípravkov na ochranu rastlín a rozbor pôdnych vzoriek na vybrané ťažké kovy. Povinnosť vykonať analytický rozbor pôdy podľa odseku 4 písm. d) sa týka každej poľnohospodárskej plochy ornej pôdy, na ktorej sa prvýkrát pestuje zelenina, zemiaky alebo jahody v období viacročného záväzku. To znamená, že ak prijímateľ v období viacročného záväzku zmení plochu, na ktorej bude pestovať zeleninu, zemiaky alebo jahody, bude musieť urobiť analytický rozbor pôdnej vzory na tejto ploche.

**K § 26**

V § 26 sa ustanovujú podmienky podpory pre operáciu šetrné hospodárenie v ovocných sadoch zamerané na aplikáciu prípravkov na ochranu rastlín len zo zoznamu povolených prípravkov pre túto operáciu, neaplikovať zakázané prípravky na ochranu rastlín, každoročne zabezpečiť rozbor plodov na vybrané prípravky na ochranu rastlín a rozbor pôdnych vzoriek na vybrané ťažké kovy. Podpora sa poskytne na rodiace ovocné sady a na mladé ovocné sady, ktorými sú ovocné sady v prvom roku až treťom roku po výsadbe.

**K § 27**

V § 27 sa ustanovujú podmienky podpory pre operáciu šetrné hospodárenie vo viniciach s dôrazom na optimalizáciu používania prípravkov na ochranu rastlín, a to formou obmedzenia aplikácií konvenčných prípravkov proti najčastejším chorobám a škodcom a povinnom používaní minimálne jedného ekologického prípravku na ochranu rastlín zo zoznamu pre ekologickú poľnohospodársku výrobu. Zakázaná je aplikácia prípravkov na ochranu rastlín so stanovenými účinnými látkami. Podpora sa poskytne na rodiace vinice aj na mladé vinice v prvom roku až treťom roku po výsadbe viniča.

**K § 28**

V § 28 sa vymedzujú operácie na ochranu a zachovanie biodiverzity.

**K § 29**

V § 29 sa ustanovujú podmienky podpory pre operáciu ochrana poloprírodných a prírodných biotopov tráv. Tieto sú rozdelené do 7 kategórií s podmienkami, ktoré vyhovujú pre daný typ biotopu. Ustanovený je spôsob kosenia, pasenia a používania hnojív a zákaz používania prípravkov na ochranu rastlín.

Konkrétne typy biotopov boli definované v spolupráci s Ministerstvom životného prostredia Slovenskej republiky a Štátnou ochranou prírody Slovenskej republiky kategorizované v Zozname biotopov Slovenska ako

1. teplo a suchomilné trvalé trávne porasty (Tr1, Tr2, Tr3, Tr4, Sl1 Sl3, Sl4, Pi1, Pi2, Pi5, Kr1 a Kr2,

b) mezofilné trvalé trávne porasty (Lk1, Lk3, Tr8b),

c) horské kosné lúky (Lk2),

d) vlhkomilné porasty nižších plôch (Lk7, Lk9, Lk10, Lk11),

e) nížinné aluviálne lúky (Lk8),

f) vlhkomilné porasty vyšších polôh, slatinné a bezkolencové lúky (Lk4, Lk5, Lk6, Ra3,

Ra5, Ra6, Ra7, Sl2),

g) vysokohorské trávne porasty (Tr8a, Al1, Al3, Al6, Al8).

**K § 30**

V § 30 sa ustanovujú podmienky podpory operácie na ochranu biotopu dropa veľkého. Je to ohrozený druh vtáka, ktorý sa na Slovensku vyskytuje v chránenom vtáčom území len na dvoch lokalitách, a to Lehnice a Sysľovské polia, a pre jeho zachovanie a podporu je potrebné ustanoviť postupy, ktoré sú priaznivé pre výskyt tohto ohrozeného druhu.

**K § 31**

V § 31 sa ustanovujú podmienky podpory operácie na ochranu biotopu sysľa pasienkového. Ide o ohrozený druh, ktorý sa na Slovensku vyskytuje len vo vybraných lokalitách na trávnych porastoch. Podmienky upravujú termíny kosby, spôsob hospodárenia, ako aj zákaz hnojenia a používania prípravkov na ochranu rastlín.

**K § 32**

V § 32 sa ustanovujú podmienky podpory pre operáciu obhospodarovanie biotopov druhov trávnych porastov v územiach európskeho významu, v rámci ktorej sa podporia osobitné metódy hospodárenia, kosba na trávnych porastoch mozaikovým kosením, so zameraním na vytváranie podmienok pre druhy živočíchov a rastlín európskeho významu. Do podpory spadajú plochy trvalých trávnych porastov nachádzajúce sa v územiach európskeho významu s 2. a 3. stupňom ochrany.

**K § 33**

V § 33 sa ustanovujú podmienky pre opatrenie podpora na zatrávňovanie podmáčanej ornej pôdy tak, aby umožnili menej intenzívne využívanie častí pôdnych blokov (prioritne s menej úrodnými pôdami), ktoré sú podmáčané a ktoré sú hniezdiskami ohrozeného druhu spevavca ľabtušky poľnej. Na časti ornej pôdy dôjde k obnove trávnych porastov, ktoré vzhľadom k umiestneniu na menej úrodných pôdach budú mať charakter riedkej vegetácie, ktorá je optimálnym biotopom ľabtušky poľnej. Dlhodobé umiestnenie trávnych porastov bez rozorania prispeje na podporu biodiverzity, ako aj k plneniu klimatických cieľov prostredníctvom sekvestrácie uhlíka.

Podpora je zameraná na plochy, ktoré sú dnes podmáčanou ornou pôdou, na zníženie aktivít na týchto plochách v hniezdnom období a zároveň na zmenu dnes nevyhovujúceho intenzívneho spôsobu obhospodarovania obnovením trávnych porastov a následne pastvy hospodárskych zvierat. Plochy oprávnené na podporu boli určené Štátnou ochranou prírody Slovenskej republiky.

**K § 34 až 36**

V § 34 sa ustanovuje, že podpora na ekologické poľnohospodárstvo zahŕňa prechod na postupy a metódy ekologického poľnohospodárstva a udržanie ekologického poľnohospodárstva.Ustanovujú sa prípady, v ktorých sa podpora na ekologické poľnohospodárstvo neposkytuje a podmienky pre jednotlivé operácie.

**K § 37 až 41**

V § 37 sa ustanovuje územie, na ktoré možno poskytnúť podporu na operácie podľa odseku 1 písm. a) až c). V rámci operácie podpora na lesnícko-environmentálne záväzky v chránených vtáčích územiach sa taktiež ustanovuje podmienka výskytu hniezdnych lokalít ustanovených druhov vtákov. Súčasne sa ustanovuje, že pri prekryve operácií zameraných na chránené vtáčie územia s územiami európskeho významu sa majú dodržiavať podmienky operácie zameranej na chránené vtáčie územia. Ustanovuje sa, že platba sa neposkytne vtedy, ak je v poraste viac obhospodarovateľov lesa alebo ak pri zmene hraníc dielca nie je rozdelenie vykonané v súlade s metódami hospodárskej úpravy lesov v porastovej mape.

V § 38 sa ustanovujú osobitné podmienky, za ktorých môže prijímateľ vstúpiť do podpory.

V § 39 sa ustanovujú podmienky, ktoré musí prijímateľ dodržiavať počas obdobia viacročného záväzku, pre operáciu lesnícko-environmentálne záväzky v chránených vtáčích územiach. Definuje sa podmienka, podľa ktorej je možné operáciu lesnícko-environmentálne záväzky v chránených vtáčích územiach vykonávať na lesných pozemkoch, na ktorých sa nachádzajú hniezdne lokality určených druhov vtákov.

V § 40 sa ustanovujú podmienky, ktoré musí prijímateľ dodržiavať počas obdobia viacročného záväzku, pre operáciu lesnícko-environmentálne záväzky v územiach európskeho významu.

V § 41 sa ustanovujú podmienky, ktoré musí prijímateľ dodržiavať počas obdobia viacročného záväzku, pre operáciu lesnícko-environmentálne záväzky na ochranu tetrova hlucháňa.

**K § 42 až 44**

V § 42 sa ustanovuje, že podporu podľa § 1 písm. l) možno poskytnúť na založenie agrolesníckeho systému na ornej pôde a trvalých trávnych porastoch počas obdobia jednoročného záväzku a na ochranu a údržbu drevín založeného agrolesníckeho systému počas obdobia viacročného záväzku, t.j. na päť ročné obdobie.

V § 43 sa ustanovujú podmienky podpory na operáciu založenie agrolesníckeho systému na ornej pôde a trvalých trávnych porastoch. Podmienky podpory sú definované tak, aby opatrenie prispievalo k napĺňaniu špecifického cieľa „zmierňovanie zmeny klímy a adaptácii na ňu, a to aj znižovaním emisií skleníkových plynov a zvyšovaním sekvestrácie uhlíka, ako aj k podpore udržateľnej energie“.

V § 44 sa ustanovujú podmienky podpory na operáciu ochrana a údržba založeného agrolesníckeho systému. Podmienky podpory nadväzujú na podmienky ustanovené v operácii na založenie agrolesníckeho systému na ornej pôde a trvalých trávnych porastoch a zároveň prispievajú k napĺňaniu rovnakého špecifického cieľa.

**K § 45 až 47**

V § 45 sa ustanovuje, že podporu podľa §1 písm. m) možno poskytnúť na založenie líniových vegetačných prvkov na ornej pôde počas obdobia jednoročného záväzku a na ochranu a údržbu drevín v rámci založeného líniového vegetačného prvku počas obdobia záväzku, t. j. na päť ročné obdobie.

V  § 46 sa ustanovujú podmienky podpory na operáciu založenie líniových vegetačných prvkov na ornej pôde. Podmienky podpory sú definované tak, aby opatrenie prispievalo k napĺňaniu špecifických cieľov, t. j. k zmierňovaniu zmeny klímy a adaptácii na ňu, a to aj znižovaním emisií skleníkových plynov a zvyšovaním sekvestrácie uhlíka. Podporu možno poskytnúť, ak výmera založených líniových vegetačných prvkov na ornej pôde dosahuje najmenej 0,3 hektára, za účelom zaradenia tejto plochy pozemku pod krajinné prvky po uplynutí záväzku.

V  § 47 sa ustanovujú podmienky podpory na operáciu ochrana a údržba drevín v rámci založeného líniového vegetačného prvku na ornej pôde. Podmienky podpory nadväzujú na podmienky stanovené v operácii založenie líniových vegetačných prvkov na ornej pôde a zároveň prispievajú k napĺňaniu rovnakého  špecifického cieľa.

**K § 48 až 51**

V § 48 sa ustanovujú možnosti poskytnutia podpory na zalesňovanie ornej pôdy počas obdobia jednoročného záväzku a na ochranu a údržbu drevín v rámci zalesnenej ornej pôdy počas obdobia záväzku, t. j. na päť ročné obdobie a na prémiu za stratu príjmu z poľnohospodárskej činnosti pri zalesňovaní ornej pôdy počas desiatich rokov v rámci obdobia záväzku.

V § 49 sa ustanovujú podmienky podpory na operáciu zalesňovanie ornej pôdy. Podmienky podpory sú definované tak, aby opatrenie prispievalo k napĺňaniu špecifického cieľa, a to k zmierňovaniu zmeny klímy a adaptácii na ňu, a to aj znižovaním emisií skleníkových plynov a zvyšovaním sekvestrácie uhlíka, ako aj k podpore udržateľnej energie.

V  § 50 sa ustanovujú podmienky podpory na operáciu ochrana a údržba drevín zalesnenej ornej pôdy. Podmienky podpory nadväzujú na podmienky ustanovené v operácii zalesňovanie ornej pôdy a zároveň prispievajú k napĺňaniu rovnakého  špecifického cieľa.

V § 51 sa ustanovujú možnosti poskytnutia podpory na prémiu za stratu príjmu z poľnohospodárskej činnosti pri zalesňovaní ornej pôdy za každý rok počas desiatich rokov v rámci obdobia záväzku na základe požiadavky prijímateľa, ktorý je povinný dodržať podmienky ustanovené v odseku 2, t. j. zabezpečiť riadnu ochranu a údržbu vysadených stromov tak, aby počet životaschopných vysadených stromov neklesol pod úroveň 80 % a dosadiť nové stromy na zabezpečenie podmienky ustanovenej v odseku 2 písm. a), t. j. aby počet životaschopných vysadených stromov neklesol pod úroveň 80 %.

**K § 52**

V § 52 sa navrhuje zníženie podpory a dôvody vrátenia poskytnutej podpory z dôvodu nesplnenia podmienok jednoročného záväzku alebo viacročného záväzku. Ustanovenia § 14 až 21 definujú podmienky, za ktorých dodržiavanie sa poskytne podpora. Podmienky pre poskytnutie podpory sú prísnejšie, ako podmienky v zmysle platnej legislatívy, ktorá je uvedená v odôvodnení k § 12 až 21. V prípade, ak prijímateľ poruší nielen podmienky na poskytnutie podpory, ale zároveň dôjde k nedodržaniu platnej legislatívy v tejto oblasti, podpora na operáciu sa v súlade s ustanovením odseku 8 neposkytne.

**K § 53**

V § 53 sa ustanovuje, že sumy podpôr pre jednotlivé opatrenia podľa navrhovaného nariadenia vlády zverejňuje ministerstvo pôdohospodárstva vo vestníku. Súčasne sa ustanovuje, že v prípade kombinácie opatrení na rovnakej ploche musí prijímateľ dodržiavať prísnejšie podmienky kombinovaných operácií.

**K § 54**

Implementačné ustanovenie.

**K § 55**

Dátum nadobudnutia účinnosti je navrhnutý tak, aby adresáti právneho predpisu mali primeraný čas na oboznámenie sa s novou právnou úpravou. Vzhľadom na predpokladanú dobu trvania legislatívneho procesu nie je možné predpokladať zachovanie 15 dňovej legisvakačnej doby v súlade s § 19 ods. 5 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov.

**K prílohe č. 1**

Príloha č. 1 obsahuje Kombinačnú tabuľku pre plošné opatrenia okrem opatrenia podľa § 5.

**K prílohe č. 2**

Príloha č. 2 ustanovuje Minimálne požiadavky na používanie hnojív a prípravkov na ochranu rastlín.

**K prílohe č. 3**

Príloha č. 3 ustanovuje Koeficienty prepočtu zvierat na dobytčie jednotky.

**K prílohe č. 4**

Príloha č. 4 ustanovuje vzor Halovej karty, ktorá obsahuje evidenciu chovu hydiny za každú chovnú budovu a turnus.

**K prílohe č. 5**

Príloha č. 5 obsahuje vzor Evidencie o počte odchovaných výkrmových ošípaných.

**K prílohe č. 6**

Príloha č. 6 obsahuje vzor Plánu hnojenia k pestovanej plodine.

**K prílohe č. 7**

V prílohe č. 7 sa ustanovujú limitné hodnoty rizikových prvkov v poľnohospodárskej pôde kadmia, ortuti a olova a  spôsob odberu pôdy a spôsob určenia hodnoty minerálneho dusíka v pôde.

**K prílohe č. 8**

V prílohe č. 8 sa ustanovujú limitné hodnoty rizikových prvkov olova a kadmia v zelenine a konzumných zemiakoch.

**K prílohe č. 9**

V prílohe č. 9 sa ustanovuje najvyššie prípustné množstvo dusičnanov v zelenine.

**K prílohe č. 10**

V prílohe č. 10 sa ustanovujú druhy ovocných stromov a krov a minimálne počty kusov na 1 ha ovocného sadu podporených a potrebných pre vstup do operácie šetrné hospodárenie v ovocných sadoch.

**K prílohe č. 11**

V prílohe č. 11 sa ustanovujú limitné hodnoty rizikových prvkov olova a kadmia v ovocí.

**K prílohe č. 12**

Príloha č. 12 obsahuje vzor Záznamu v zošite žiadateľa o podporu na šetrné hospodárenie v ovocných sadoch.

**K prílohe č. 13**

Príloha č. 13 ustanovuje Lokality výskytu biotopu sysľa pasienkového.

**K prílohe č. 14**

Príloha č. 14 obsahuje Určenie hodnôt pre výpočet krátenia podpory na základe posúdenia rozsahu, trvania a závažnosti porušenia podmienky.

**K prílohe č. 15**

Príloha č. 15 obsahuje Zoznam vykonávaných právne záväzných aktov Európskej únie.